চাঁদা নিয়ে বচসা! রেস্তোরাঁ কর্মীকে বেধড়ক মার, নিউটাউনে হুলুস্থুল কাণ্ড

কলকাতা: ফুটবল টুর্নামেন্টের (Football Tournament) চাঁদা না দেওয়ায় রেস্তোরাঁ কর্মীকে মারধরের (Beaten) অভিযোগ। ঘটনা নিউটাউনের (New Town)। জানা গিয়েছে, নবাবপুর এলাকায় ফুটবল টুর্নামেন্টের চাঁদা না দেওয়াকে কেন্দ্র করে এক রেস্তোরাঁর কর্মীকে বেধড়ক মারধর করা হয়। হামলার জেরে ওই কর্মীর মুখ ফেটে রক্তাক্ত হয়ে যায় বলে সূত্রের খবর। ঘটনায় অভিযোগের তীর স্থানীয় বিধায়কের অনুগামীদের বিরুদ্ধে।

আগামী ২৫ জানুয়ারি নবাবপুর স্পোর্টস অ্যাসোসিয়েশনের উদ্যোগে একটি ফুটবল টুর্নামেন্ট আয়োজন করা হয়েছে। অভিযোগ, সেই টুর্নামেন্টের জন্য ২০ হাজার টাকা চাঁদা দিতে অস্বীকার করায় নিউটাউনের আকাঙ্ক্ষা মোড় সংলগ্ন একটি রেস্তোরাঁর কর্মীর উপর হামলা চালানো হয়।

আরও পড়ুন: ফের কলকাতায় পথ দুর্ঘটনা!

রেস্তোরাঁর মালিক জানান, অভিযুক্তরা আচমকাই কর্মীকে ঘিরে ধরে মারধর করে। এতে তিনি গুরুতরভাবে জখমও হন। পরে রক্তাক্ত অবস্থায় তাঁকে উদ্ধার করে হাসপাতালে ভর্তি করা হয় বলে জানা গিয়েছে।

এই ঘটনায় রাজারহাট-নিউটাউনের বিধায়ক তাপস চট্টোপাধ্যায়ের অনুগামী পঞ্চায়েত সদস্য হাফিজুর রহমান ওরফে লিটনের ছেলেদের বিরুদ্ধে অভিযোগ উঠেছে। ঘটনা নিয়ে রেস্তোরাঁর মালিক ইকোপার্ক থানায় লিখিত অভিযোগ দায়ের করেছেন। পুলিশ পুরো ঘটনার তদন্ত শুরু করেছে এবং অভিযুক্তদের ভূমিকা খতিয়ে দেখা হচ্ছে।